b'\n_START_ARTICLE_\nLogor Keraterm\n_START_PARAGRAPH_\nKoncentracijski logor "Keraterm" bio je logor smrti koji su uspostavile srpske vojne i policijske vlasti op\xc4\x87ine Prijedor tijekom rata u BiH. Kroz koncentracijski logor do njegovog zatvaranja pro\xc5\xa1lo je oko 1.000\xe2\x80\x933.000 civila bo\xc5\xa1nja\xc4\x8dke i hrvatske nacionalnosti. Od oko 300 ukupno ubijenih zatvorenika samo u no\xc4\x87i s 23. na 24. svibnja 1992. godine u ovom logoru ubijeno je oko 200 ljudi.\n_START_SECTION_\nKoncentracijski logor\n_START_PARAGRAPH_\nLogor su organizirale lokalne srpske vlasti, nakon nasilnog preuzimanja vlasti Srpske demokratske stranke u op\xc4\x87ini Prijedor, tijekom svibnja 1992. godine. Organizirana je sustavna kampanja zatvaranja i protjerivanja nesrpskog stanovni\xc5\xa1tva prijedorske regije, a njihova je imovina plja\xc4\x8dkana i uni\xc5\xa1tavana._NEWLINE_Logor Keraterm nalazio se unutar nekada\xc5\xa1nje tvornice keramike, nedaleko Prijedora. Po izvje\xc5\xa1\xc4\x87ima, zarobljenici su dr\xc5\xbeani u \xc4\x8detiri dvorane, koje su se neko\xc4\x87 rabile kao skladi\xc5\xa1ta tvornice. Svi su zarobljenici logora Keraterm bili mu\xc5\xa1karci. Ve\xc4\x87ina je mu\xc5\xa1karaca bila u \xc5\xbeivotnoj dobi od 15 do 60 godina. Sredinom svibnja 1992. godine oko 12 do 15 Bo\xc5\xa1njakinja dovedeno je u Keraterm gdje su silovane a potom preba\xc4\x8dene u koncentracijski logor Omarsku. Oko 75% od ukupnog broja zatvorenika bili su Bo\xc5\xa1njaci, a ostalih 25% bili su Hrvati._NEWLINE_Prema optu\xc5\xbenici, zato\xc4\x8denici su, izme\xc4\x91u ostaloga, bili podvrgnuti tjelesnom nasilju, stalnom poni\xc5\xbeavanju i degradaciji, nehumanim uvjetima a bili su izlo\xc5\xbeeni i smrti. Te\xc5\xa1ka premla\xc4\x87ivanja bila su uobi\xc4\x8dajena pojava u ovome logoru. Tijekom tih i\xc5\xbeivljavanja rabljeni su razli\xc4\x8diti predmeti kao \xc5\xa1to su: drvene palice, metalne \xc5\xa1ipke, bejzbolske palice, duga\xc4\x8dki industrijski kabeli koji su imali metalne kugle pri\xc4\x8dvr\xc5\xa1\xc4\x87ene na kraju, kundaci, no\xc5\xbeevi i dr. Tijekom postojanja koncentracijskoga logora po\xc4\x8dinjena su brojna ubojstva, batinanja, seksualna zlostavljanja i ostala okrutna i poni\xc5\xbeavaju\xc4\x87a djela._NEWLINE_Na teritoriji op\xc4\x87ine Prijedor, uz ovaj logor organizirani su jo\xc5\xa1 i koncentarcijski logori Omarska, Trnopolje kao i nekoliko sli\xc4\x8dnih mu\xc4\x8dili\xc5\xa1ta i strati\xc5\xa1ta.'